b'\n_START_ARTICLE_\nHuber Matos\n_START_PARAGRAPH_\nHuber Matos Ben\xc3\xadtez (26. marraskuuta 1918 Yara, Kuuba \xe2\x80\x93 27. helmikuuta 2014 Miami, Florida, Yhdysvallat) oli toisinajattelija ja emigrantti, joka osallistui yhdess\xc3\xa4 Fidel Castron, Che Guevaran, Ra\xc3\xbal Castron ja Camilo Cienfuegosin kanssa Kuuban vallankumoukseen sy\xc3\xb6sten vallasta presidentti Fulgencio Batistan. Matos oli vastustanut Kuuban oikeistolaista hallintoa Batistan vuoden 1952 vallankaappauksesta l\xc3\xa4htien, jota h\xc3\xa4n piti perustuslain vastaisena, mutta h\xc3\xa4nen suhteensa Castron johtamaan Hein\xc3\xa4kuun 26. p\xc3\xa4iv\xc3\xa4n liikkeeseen muuttui kriittiseksi my\xc3\xb6hemmin, koska h\xc3\xa4n n\xc3\xa4ki sen l\xc3\xa4henev\xc3\xa4n kommunisteja ja omaksuvan marxilaisia periaatteita.\n_START_SECTION_\nLiittyminen vallankumouksellisiin\n_START_PARAGRAPH_\nHuber Matos tutustui Fidel Castroon yhteisen tuttavan, Celia Sanchezin, kautta. Aluksi h\xc3\xa4n toimi Hein\xc3\xa4kuun 26. p\xc3\xa4iv\xc3\xa4n liikkeen yhdysmiehen\xc3\xa4 llanolla (kaupunkiin soluttautuneena, jonka vastaparina oli sierra - vuoristossa toimiva haara). Paljastuttuaan h\xc3\xa4n v\xc3\xa4ltti pid\xc3\xa4tyksen pakenemalla maasta. H\xc3\xa4n liittyi vallankumousarmeijaan 1958 toimittamalla lentokonelastillisen aseita Sierra Maestran vuoristoon, jonne h\xc3\xa4n lensi pakopaikastaan Costa Ricasta. H\xc3\xa4n taisteli Kuuban sis\xc3\xa4llissodassa vallankumouksellisten puolella Fidel Castron rinnalla nousten comandanteksi (majuriksi) ja sai ansioistaan Kuuban vallankumouksen sankarin arvon, mutta h\xc3\xa4nen suhtautumisensa Castroon muuttui t\xc3\xa4m\xc3\xa4n saatua vallan k\xc3\xa4siins\xc3\xa4 tammikuussa 1959.  _NEWLINE_Matosista tehtiin Camag\xc3\xbceyn maakunnan kuvern\xc3\xb6\xc3\xb6ri ja sotilasjohtaja. Liberaalina vallankumouksellisena h\xc3\xa4n kuitenkin kyll\xc3\xa4styi pian kommunistien, erityisesti Ra\xc3\xbal Castron ja Che Guevaran, vaikutusvallan lis\xc3\xa4\xc3\xa4ntymiseen hallinnossa. Matos kirjoitti my\xc3\xb6hemmin: "Maaliskuun lopulla ja huhtikuun alussa [1959] l\xc3\xb6ysin marxilaista propagandaa armeijan julkaisusta Verde Olivosta... pari-kolme artikkelia. N\xc3\xa4in, kuinka Che ja Ra\xc3\xbal tapailivat kommunistisen puolueen j\xc3\xa4seni\xc3\xa4 ja nimittiv\xc3\xa4t esikuntaansa kommunistien edustajia. T\xc3\xa4ll\xc3\xb6in sanoin itselleni: \'Nyt toteutetaan suunnitelmaa B.\' Mutta joka kerta, kun mainitsin huolestani Fidelille, h\xc3\xa4n sanoi: \'Ei, ei, ei... en aio pett\xc3\xa4\xc3\xa4 sitoumustani Kuuban historiaan.\'"\n_START_SECTION_\nEroaminen virasta\n_START_PARAGRAPH_\nKes\xc3\xa4kuussa 1959 Fidel Castron (silloin Kuuban p\xc3\xa4\xc3\xa4ministeri) ja presidentti Manuel Urrutian v\xc3\xa4lille syntyi erimielisyyksi\xc3\xa4, jotka johtivat molempien irtisanoutumiseen virastaan. V\xc3\xa4h\xc3\xa4n my\xc3\xb6hemmin Castro kuitenkin otti virkansa uudelleen vastaan ja nimitti uudeksi presidentiksi Osvaldo Dortic\xc3\xb3sin. T\xc3\xa4m\xc3\xa4 ja aiemmat huolestuttavat nimitykset ja tapahtumat saivat Huber Matosin j\xc3\xa4tt\xc3\xa4m\xc3\xa4\xc3\xa4n kirjallisen eroanomuksensa Castrolle. Kes\xc3\xa4kuun 26. p\xc3\xa4iv\xc3\xa4n\xc3\xa4 h\xc3\xa4n ja Castro tapasivat Havannan Hilton-hotellissa (nyky\xc3\xa4\xc3\xa4n Habana Libre), jota Fidel k\xc3\xa4ytti asuinpaikkanaan, ja josta k\xc3\xa4sin Kuubaa k\xc3\xa4yt\xc3\xa4nn\xc3\xb6ss\xc3\xa4 johdettiin. Vallankumousjohtaja oli sangen hyv\xc3\xa4ll\xc3\xa4 p\xc3\xa4\xc3\xa4ll\xc3\xa4, koska yli miljoona ihmist\xc3\xa4 ja tuhansittain talonpoikia oli kokoontunut p\xc3\xa4\xc3\xa4kaupunkiin juhlimaan uuden maalain l\xc3\xa4pimenoa._NEWLINE_Matosin mukaan Castro sanoi h\xc3\xa4nelle: "\'Eroanomuksesi tulee sopimattomalla hetkell\xc3\xa4. Meill\xc3\xa4 on viel\xc3\xa4 paljon teht\xc3\xa4v\xc3\xa4\xc3\xa4,\' t\xc3\xa4m\xc3\xa4 sanoi. \'My\xc3\xb6nn\xc3\xa4n, ett\xc3\xa4 Ra\xc3\xbal ja Che kosiskelevat marxilaisia... mutta sinulla on tilanne hallinnassa... Unohda ero... Mutta jos viel\xc3\xa4 hetkenkin p\xc3\xa4\xc3\xa4st\xc3\xa4 olet sit\xc3\xa4 mielt\xc3\xa4, ett\xc3\xa4 tilanne ei parane, sinulla on lupa erota\'" _NEWLINE_Syyskuussa 1959 Matos teki lopullisen, kohtalokkaaksi osoittautuneen p\xc3\xa4\xc3\xa4t\xc3\xb6ksens\xc3\xa4. H\xc3\xa4n kirjoitti, "Kommunistien vaikutusvalta hallinnossa jatkaa kasvuaan. Minun on luovuttava asemastani niin pian kuin mahdollista. Minun on kerrottava Kuuban kansalle, mit\xc3\xa4 on tekeill\xc3\xa4." Huber Matos liittyi maan pakko-ottoa vastustaviin karjatilallisiin nousten Hein\xc3\xa4kuun 26. p\xc3\xa4iv\xc3\xa4n liikkeen kommunisminvastaisen siiven p\xc3\xa4\xc3\xa4edustajaksi.  Matos tuomitsi kommunistien soluttautumisen asevoimiin ja INRA:aan ja vaati Fideli\xc3\xa4 kutsumaan koolle Hein\xc3\xa4kuun 26. p\xc3\xa4iv\xc3\xa4n liikkeen kansalliskomitean keskustelemaan asiasta.  _NEWLINE_20. lokakuuta 1959 Matos l\xc3\xa4hetti Castrolle toisen kirjeen, jossa tarjoutui eroamaan virastaan ja syytti Fideli\xc3\xa4 "vallankumouksen hautaamisesta".  Kaksi p\xc3\xa4iv\xc3\xa4\xc3\xa4 my\xc3\xb6hemmin Castro l\xc3\xa4hetti Camilo Cienfuegosin Camag\xc3\xbceyhin pid\xc3\xa4tt\xc3\xa4m\xc3\xa4\xc3\xa4n Matosin. Seuranneen tapaamisen aikana Cienfuegosin ja Matosin v\xc3\xa4lill\xc3\xa4, jotka olivat hyvi\xc3\xa4 tuttuja jo vallankumoussodan ajoilta, Matos varoitti nuorta kumppaniaan siit\xc3\xa4, ett\xc3\xa4 Castro on saattanut l\xc3\xa4hett\xc3\xa4\xc3\xa4 t\xc3\xa4m\xc3\xa4n Matosin luokse siin\xc3\xa4 toivossa, ett\xc3\xa4 Matosille uskolliset joukot saattaisivat tappaa Cienfuegosin. Nuoresta vallankumoussankarista oli tullut Havannan valtauksen j\xc3\xa4lkeen eritt\xc3\xa4in suosittu, ja Matosin j\xc3\xa4rkeilyn mukaan olisi Castrolle eduksi eliminoida mahdollinen vallanhaastaja. Fidel Castro lensi itsekin Camag\xc3\xbceyhin, jossa pit\xc3\xa4m\xc3\xa4ss\xc3\xa4\xc3\xa4n puheessa syytti Matosia "maanpetoksen suunnittelusta". Matos ja useita h\xc3\xa4nelle uskollisia upseereita vietiin Havannan La Caba\xc3\xb1an vankilaan odottamaan oikeudenk\xc3\xa4ynti\xc3\xa4. _NEWLINE_Samana p\xc3\xa4iv\xc3\xa4n\xc3\xa4, kun Matos pid\xc3\xa4tettiin, kuubalainen loikkari Pedro Luis D\xc3\xadaz Lanz, entinen Castron esikunnan ilmavoimien komentaja, pudotti Havannaan lentolehtisi\xc3\xa4, joissa kehotettiin kuubalaisia erottamaan kommunistiset soluttautujat hallinnosta. Vastauksena tapahtumaan Castro kehotti kansaa pit\xc3\xa4m\xc3\xa4ss\xc3\xa4\xc3\xa4n puoluetilaisuudessa n\xc3\xa4ytt\xc3\xa4m\xc3\xa4\xc3\xa4n k\xc3\xa4simerkein, mit\xc3\xa4 n\xc3\xa4ille kahdelle "vehkeilij\xc3\xa4lle" (Matos ja Lanz) olisi teht\xc3\xa4v\xc3\xa4. Kansan vastaus oli: "Pared\xc3\xb3n" ("Sein\xc3\xa4\xc3\xa4 vasten.") _NEWLINE_Puhetilaisuuden j\xc3\xa4lkeen Castro kutsui koolle hallituksen tapaamisen. Che ja Ra\xc3\xbal olivat teloituksen puolella, ja ne kolme ministeri\xc3\xa4, jotka kyseenalaistivat Castron version tapahtumista, erotettiin ja korvattiin lojaaleilla j\xc3\xa4senill\xc3\xa4. Loppujen lopuksi Castro oli itse teloitusta vastaan, koska h\xc3\xa4n "ei halunnut tehd\xc3\xa4 [Matosista] marttyyri\xc3\xa4."\n_START_SECTION_\nTuomio ja vankeus\n_START_PARAGRAPH_\nJoulukuun 11. p\xc3\xa4iv\xc3\xa4 alkaneessa oikeudenk\xc3\xa4ynniss\xc3\xa4 Matos todettiin syyp\xc3\xa4\xc3\xa4ksi "petokseen ja kansankiihotukseen" ja h\xc3\xa4nelle langetettiin 20 vuoden vankeusrangaistus, josta h\xc3\xa4n k\xc3\xa4rsi suurimman osan Isla de la Juventudin saaren vankilassa - samassa, jossa Castro oli itsekin ollut vangittuna 1953. Matosin mukaan "vankeus oli yht\xc3\xa4 tuskaa, josta selvisin vain Jumalan sallimuksella. Minun oli turvauduttava n\xc3\xa4lk\xc3\xa4lakkoon ja muihin temppuihin. Karmeata. Vietin yhteens\xc3\xa4 kuusitoista vuotta eristysselliss\xc3\xa4, ja minulle kerrottiin, ett\xc3\xa4 kohtaloni on kuolla vankilassa. He olivat julmia, sanan t\xc3\xa4ydess\xc3\xa4 merkityksess\xc3\xa4... minua kidutettiin monta kertaa ja sain k\xc3\xa4rsi\xc3\xa4 kaikkea mahdollista, jopa sukuelimeni puhkaistiin. Kerrankin er\xc3\xa4s vartija yritti murtaa vatsani saappaallaan, kun olin n\xc3\xa4lk\xc3\xa4lakossa... Kauheita asioita." _NEWLINE_Matos vapautettiin 21. lokakuuta 1979 k\xc3\xa4rsitty\xc3\xa4\xc3\xa4n tuomionsa loppuun. H\xc3\xa4n sai liitty\xc3\xa4 yhteen perheens\xc3\xa4 kanssa, joka oli paennut maasta 1963. My\xc3\xb6hemmin he muuttivat Miamiin Yhdysvaltoihin, jossa Huber Matos asui kuolemaansa asti._NEWLINE_Huber Matos kirjoitti kokemuksistaan vankeudessa kirjan Como lleg\xc3\xb3 la noche.'